РЕГЛАМЕНТ (ЕО) № 1190/2007 НА КОМИСИЯТА
от 11 октомври 2007 година
за определяне на лихвените проценти за отчетната 2008 година на ЕФГЗ, които да се прилагат за изчисляване на разходите за финансиране на интервенционните мерки, обхващащи закупуване, съхранение и пласмент на запасите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1883/78 на Съвета от 2 август 1978 година относно определяне на общи правила за финансирането на интервенции от Европейския фонд за ориентиране и гарантиране на земеделието (ФЕОГА), секция „Гарантиране“ (1), и по-специално член 5 от него,
като има предвид, че:
(1)
В съответствие с член 3, параграф 1, буква б) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (2) интервенционните мерки за регулиране на селскостопанските пазари се финансират от Европейския фонд за гарантиране на земеделието (ЕФГЗ).
(2)
Член 4, параграф 1, буква а) от Регламент (ЕО) № 884/2006 на Комисията от 21 юни 2006 г. относно подробните правила за прилагането на Регламент (ЕО) № 1290/2005 на Съвета за финансирането от страна на Европейския фонд за гарантиране на земеделието (ЕФГЗ) на интервенционни мерки под формата на операции на публично съхранение и отчитане на операции на публично съхранение от разплащателните агенции на държавите-членки (3) предвижда разходите за финансиране на фондове, набрани от държавите-членки за закупуване на продукти, да се определят съгласно правилата, посочени в приложение IV към същия регламент въз основа на единен лихвен процент в цялата Общност.
(3)
Единният лихвен процент в цялата Общност съответства на средната стойност на срочните проценти Еурибор за три и дванадесет месеца, регистрирани през шестте месеца преди нотификацията от държавите-членки, предвидена в приложение IV, точка I.2, първа алинея към Регламент (ЕО) № 884/2006, с тегло съответно една трета и две трети. Този лихвен процент трябва да бъде фиксиран в началото на всяка отчетна година на Европейския фонд за гарантиране на земеделието (ЕФГЗ).
(4)
Ако съобщеният от държава-членка лихвен процент обаче е по-нисък от единния лихвен процент, фиксиран за Общността, за тази държава-членка се фиксира специален лихвен процент, съгласно приложение IV, точка I.2, втора алинея към Регламент (ЕО) № 884/2006. Също така, ако няма нотификация от държава-членка за средните стойности на лихвените ѝ разходи преди края на отчетната година, Комисията фиксира лихвения процент за тази държава-членка на нивото на единния процент, фиксиран за Общността.
(5)
Предвид нотификациите на държавите-членки до Комисията, лихвените проценти, приложими за отчетната 2008 година на ЕФГЗ, следва да се фиксират, като се вземат предвид различните фактори.
(6)
Предвидените в настоящия регламент мерки са в съответствие със становището на Комитета по селскостопанските фондове,
ПРИЕ НАСТОЯЩИЯ РЕГЛАМЕНТ:
Член 1
За разходите за финансиране на фондове, набрани от държавите-членки за закупуване на интервенционни продукти, начислими към отчетната 2008 година на Европейския фонд за гарантиране на земеделието (ЕФГЗ), лихвените проценти, предвидени в приложение IV към Регламент (ЕО) № 884/2006, в изпълнение на член 4, параграф 1, буква а) от същия регламент, се фиксират на:
а)
3,0 % за специалния лихвен процент, приложим в Чешката република;
б)
3,4 % за специалния лихвен процент, приложим в Швеция;
в)
3,7 % за специалния лихвен процент, приложим в Гърция;
г)
3,8 % за специалния лихвен процент, приложим в Австрия;
д)
3,9 % за специалния лихвен процент, приложим във Франция, Финландия и Литва;
е)
4,0 % за специалния лихвен процент, приложим в Ирландия;
ж)
4,1 % за специалния лихвен процент, приложим в Италия;
з)
4,3 % за единния лихвен процент в цялата Общност, приложим в държавите-членки, за които не е бил фиксиран специален лихвен процент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 октомври 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 октомври 2007 година.